वैश्विक समाज मुख्यत: पितृ सत्ताक है। भारत मुनि का ‘नाट्य शास्त्र’ और अरस्तू का ‘पोएटिक्स’ नेता और चरित्र चित्रण की बात ही खुल कर करते हैं। नायिका भेद तो मनोरंजन का विषय रहा है। प्रवासी महिला कहानीकारों ने पुरुषीय दुख-दर्द, उत्पीड़न, बेचारगी, उदारत्व, गरिमा, निष्कपटता, संयम का ऐसा चित्रण किया है कि सारी की सारी पाठकीय संवेदना उनके हिस्से में आ रही है। पुरुष मनोविज्ञान की यहाँ अनेकानेक परतें भी खुलती दिखाई देती हैं और स्त्री खलनायिका बनी अपने दोगले, विकराल रूप से उनका जीवन दूभर कर रही है, उनकी साँसों पर प्रतिबंध लगा रही है। अगर वह बहन है तो उषा प्रियम्वदा की ‘ज़िंदगी और गुलाब के फूल’ की वृन्दा की तरह भाई का सब कुछ छीन-झपट रही है। माँ है तो सुषम बेदी की ‘अच्छा बेटा’ की तरह बेटे का तलाक़ करा उसे साइकोसमैटिक बना रही है। पत्नी है तो नीना पॉल की ‘आखिरी गीत‘ की तरह बच्चों को पिता के ख़िलाफ़ भड़का रही है या दिव्या माथुर के यहाँ पति को ‘मेड इन इंडिया’ का गालीनुमा सम्बोधन दे लगातार अपमानित कर रही है। नायक पुरुष ही है- हारा हुआ या विजयी। उषा राजे सक्सेना की ‘डैडी’ सा स्नेहिल और उदार, सुषम बेदी की ‘अवसान’ के दिवाकर सा कर्तव्य सजग, अर्चना पेन्यूली की ‘डेरिक की तीर्थ यात्रा’ सा संबंधों को मन के स्तर पर जीने वाला, कादंबरी मेहरा की ‘टैटू’ के क्रूरतम जल्लाद सा करुण और मानवीय।